<classify> BENKI ya NMB imewahakikishia wajasiriamali, wafanyabiashara na wakulima mkoani Lindi kuwa itaendelea kuwahudumia kupitia huduma zake za kutunza fedha lakini pia utoaji wa mikopo nchini.Hayo yalibainishwa na Meneja wa Kanda ya Kusini wa benki hiyo, Janeth Shango juzi mjini hapa wakati akizungumza kwenye Jukwaa la Fursa za Biashara na Uwekezaji Lindi lililofanyika mkoani humo. Jukwaa hilo lililoandaliwa na Kampuni ya Magazeti ya Serikali TSN na Ofisi ya Mkuu wa Mkoa wa Lindi lilikutanisha washiriki 350, wawekezaji, wakulima, wajasiriamali, wafanyabiashara, taasisi na viongozi wa serikali.Alisema NMB imefanya vizuri katika kilimo kwa kutoa mikopo kulingana na mnyororo wa zao husika. NMB inasimamia utunzaji fedha na utoaji wa mikopo. Kwa upande wa wakulima tunatoa mikopo kwa wakulima wadogo, wa kati na wakubwa, wanunuzi na wasafirishaji wa mazao, alisema Shango. Alisema benki hiyo inatambua kilimo ndio uti wa mgongo kwani asilimia 75 ya wananchi ni wakulima.Alisema mkoani Lindi benki hiyo ina matawi matano katika wilaya zote tano za Lindi na mawakala zaidi ya 105 na mashine za kutolea fedha za ATM 800. Meneja Mwandamizi wa Biashara ya Kilimo NMB, Carol Nyangano alisema benki hiyo ambayo serikali ina hisa ya asilimia 30 iliidhinisha Sh bilioni 500 za mikopo ya wakulima na Sh bilioni 450 zimetumika.Alisema sasa wanaangazia eneo la uvuvi la kimkakati la kuwainua wavuvi. Alisema wamekutana na Waziri wa Mifugo na Uvuvi, Luhaga Mpina pichani kuangalia namna bora ya kutekeleza mkakati huo wa uvuvi. Aidha, alisema katika eneo la kilimo, NMB pia inatizama maeneo ya nafaka na ilishapeleka watalaamu wake nchini China ili kuangalia namna ya kupata soko.  <topic>: kitaifa 